El govern de Gandia aprova en sessió plenària la plantilla de personal i els pressupostos per a 2025
31 gener 2025

## El govern de Gandia aprova en sessió plenària la plantilla de personal i els pressupostos per a 202531 gener 2025Última actualització: 31 gener 2025

![](../gestion/img/af2b4750c243c976d5eb003c82ed25134782e8206470b4bdd51c296fa2aed72c.jpg)  
  

El plenari celebrat aquest matí a l'Ajuntament de Gandia, va aprovar amb els vots a favor de PSPV-PSOE i Compromís-Més Gandia i el vot en contra del PP i de VOX, la plantilla de personal i el pressupost per a 2025.  
Dos dels documents més importants per al funcionament de la ciutat als que l’alcalde, **José Manuel Prieto**, s’ha referit afirmant que _"hui hem aprovat el pressupost més ambiciós i de més inversió, un pressupost que aborda projectes estratègics de ciutat i aspectes concrets que ens sol·licita la ciutadania_", ha declarat l'alcalde qui ha avançat que el pressupost s'explicarà a tots els districtes el pressupost.

A més, ha incidit que els comptes municipals enfortiran els serveis públics que es presten alhora que “s'amortitza el deute que heretàrem mentre enfortim la nostra ciutat en un moment en què no podem perdre cap tren si volem continuar liderant”. “_Gràcies a les bones dades econòmiques, a la gestió responsable, a ser rigoroses i ambicioses, podem afrontar els problemes de la ciutadania_”.

Sobre les esmenes presentades per l'oposició, la primera autoritat municipal ha afirmat que “_aquestes esmenes es corresponen a coses que ja estaven al pressupost i això és prova que govern i oposició compartim el 97% del pressupost_”.

**Plantilla de personal**

En primer lloc, es va aprovar la proposta de l'executiu per a la plantilla de personal de 2025 que havia sigut aprovada prèviament per unanimitat de les forces sindicals en la Mesa de Negociació General. Una plantilla que persegueix abordar els reptes de l'administració municipal i permetre que Gandia continue avançant.  
D'aquesta manera, el nombre de places total de la plantilla es manté, però es realitza una millor redistribució.  
S'augmenten 10 agents de policia, 1 tècnic/a d'educació, 1 TAEm Esports, 3 Psicòlegs, 1 tècnic/a mitjà d'integració social, 1 Tasoc i 1 promotor/a d'igualtat de gènere. L'acord possibilita d'aquesta manera el reforç de departaments municipals i col·lectius de professionals.  
L'augment de places de policia es relaciona directament amb l'aposta de l'administració municipal pel desplegament definitiu del Pla Respecte, i permetrà dimensionar millor la plantilla i fer-la més pròxima.  
D'altra banda, l'aposta pels departaments d'Educació i d'Esports es reflecteix en l'augment dels seus equips. A més, es constata la progressiva estabilització del departament de Serveis Socials i els seus professionals, millorant un servei bàsic i demandat com l'atenció psicològica, al mateix temps que el departament d'Igualtat es reforça en un clar exemple de la voluntat del govern per avançar en aquest àmbit.

  
**Pressupost municipal**

En segon lloc, es va aprovar el pressupost municipal, que enguany ascendeix a 103,8 milions d'euros -el pressupost més gran en la història de la ciutat-, amb un increment del 3,8% respecte al 2024. Gràcies a aquests comptes municipals, es pagarà un 34,7% menys de deute de manera que el pagament dels interessos es reduirà en un 25,8%  
D'altra banda, un dels majors increments del pressupost es produeix en l'apartat d'inversions que s'incrementa un 76% en passar de 5,11 milions d'euros el 2024 a 8,99 milions d'euros en 2025.  
En indústria, s'invertirà 1,3 milions d'euros en Sanxo Llop per a convertir-ho en un clúster sociosanitari. En comerç, es destinen 200.000 € al Mercat de Proveïments i 150.000 € en el programa Alcem Presianes. En turisme, el pressupost augmenta un 31,2%, aconseguint els 541.000 €. El patrimoni rep una inversió de 909.000 €, un 400% més que en 2024. A més, la cultura i les festes tradicionals també veuran augmentades les seues partides.   
D'altra banda, s'invertiran 20,6 milions d'euros a millorar la imatge i manteniment de la ciutat. També s'incrementa el suport a associacions (+12,5%) i al benestar social, amb pujades en Salut (+41,3%), Centres de Convivència (+4,6%) i igualtat (+10,3%).   
També es reforça el programa del Pla Vivenda dins de l'estratègia Avant Gandia amb 60.000 € addicionals per a assegurances de lloguer i adequació d'habitatges. Es destinen fons europeus i municipals a projectes de rehabilitació urbana.  
A més, el Pla Resol invertirà 961.000 € en instal·lacions esportives, i la construcció del Pavelló Gandia Arena que ja ha iniciat el procés de licitació d'obres.  
 Finalment, el pressupost per a emergències i sostenibilitat augmenta un 500%, passant de 139.000 € a 859.000 €. S'enfortirà el manteniment de zones verdes i la gestió forestal.

**Declaració institucional per la Dana**

Per últim, l'alcalde de Gandia va llegir una declaració institucional en reconeixement del treball i esforç dels gandians i gandianes en la gota freda de València on es destaca la resposta exemplar de ciutadans, associacions, ONG, empreses i serveis d'emergència, que van treballar incansablement en les tasques de rescat, neteja i suport als afectats. El document proposa atorgar distincions a col·lectius destacats per la seua col·laboració i reconéixer l'esforç altruista dels gandians i gandianes, subratllant la seua unitat i compromís amb la comunitat.